পরিস্থিতির স্বীকার হয়ে আমিও কয়েকবার কালোবাজারিদের দ্বারস্থ হয়েছি। গেল বছরের ডিসেম্বরের ঘটনা। চাকরির একটি পরীক্ষা দিতে ঢাকা যাওয়ার জন্য টিকিট কাটতে গেলাম চট্টগ্রাম স্টেশনে যাত্রার ৪ দিন আগে। কাউন্টারে গিয়ে দেখি পরের ৪ দিন পর্যন্ত কোন টিকিট নেই। তারপর টিকিট কাটতে আসা বেশ কয়েকজনকে দেখলাম কিছুদূর পর পর জোটবদ্ধভাবে রেলওয়ের কয়েকজন কনস্টেবলের সাথে কথা বলতে। ঘটনা দেখে বুঝতে পারলাম কাউন্টারে না থাকলেও তাদের কাছে টিকিট আছে। তাই টিকিট পাওয়ার আশায় তাদের সাথে কথা বলতে গেলাম। এক কনস্টেবলের কাছে জানতে চাইলাম টিকেট আছে কিনা? তিনি হ্যাঁ সূচক জবাব দিয়ে একটু আড়ালে নিয়ে বলেন, টিকিট আছে তবে দাম পড়বে ৫০০ টাকা। তাকে বললাম ৩৬৫ টাকার টিকিট আপনি ৫০০ টাকা নিচ্ছেন কেন? জবাবে তিনি বললেন, আপনারা শুধু আমাদের সামান্য এগুলো দেখেন, রাঘব-বোয়ালদেরগুলো দেখেননা? তিনি আরো যোগ করলেন সামান্য এ চাকরি জোগাড় করতে কত টাকা দিতে হয়েছে জানেন? তার কথা শুনে রেলের কালো বিড়ালের কথা মনে পড়ল। সেদিন টিকেট নিয়ে কেটে পড়ি।